Ingeborg von der Lippe Konow

Ingeborg von der Lippe Konow (født 25. mai 1860 i Stavanger, død 30. september 1929 på Hop ved Bergen) var en norsk barnebokforfatter og oversetter. Hun oversatte omkring 100 bøker fra engelsk og tysk.

Liv og virke 
Ingeborg Konow utga sin første bok, Barnedage, i 1889. Bokens fortellinger skildrer hennes oppvekst i et velstående borgerlig miljø på Vestlandet. Boken ble også oversatt til engelsk og svensk. Hennes kjærlighet til dyr kommer til uttrykk i flere av hennes bøker, for eksempel Om Børn og Dyr – Fortællinger, som utkom i 1890, og som senere kom i bearbeidede utgaver. Konow beskriver i sine bøker blant annet det å være barn i en voksenverden, og om det å skulle passe inn i et dydig skolemiljø i etter å ha vært vant til å klatre i trær og slåss med naboguttene.

Foruten sitt virke som forfatter, arbeidet Konow også som oversetter. Hun utførte blant annet den første norske oversettelsen av Skatten på sjørøverøya, som utkom år 1900 under tittelen Sjørøveren. Blant hennes øvrige oversettelser er Lille Lord Fauntleroy av Frances Hodgson Burnett og Goethes Egmont. Hun oversatte i alt omkring 100 bøker, både for barn og voksne, fra tysk og engelsk.

Konow engasjerte seg i kvinnesaken, og var de tidlige årene et viktig medlem i Bergens Kvinneråd.

Familie 
Ingeborg von der Lippe Konow var datter av arkitekt og stadskonduktør i Bergen Conrad Fredrik von der Lippe (1833-1901) og hans tyskfødte hustru Johanne Caroline Louise Voigt. Hun ble 1. desember 1887 gift i Bergen domkirke med overrettssakfører Fredrik Ludvig Konow (1843-1889). Ektemannen døde etter bare to ukers ekteskap.

Bibliografi 
 1889: Barnedage, Giertsen, Bergen
 1892: Om Børn og Dyr – Fortællinger (ny, utvidet utgave i 1922 med tittelen Fortællinger om Barn og Dyr), Giertsen, Bergen
 1894: De tolv Maaneder, Giertsen, Bergen
 1898: Billeder fra Afrika – efter Afrikareisendes fortællinger og skildringer, Aktieforlaget
 1899: Smaafolk – Skisser fra Barnelivet, Grieg, Bergen
 1906: Hos Sæims-presten – en fortelling om et Barn, Aschehoug, Kristiania
 1910: Fattigstjernen – Fortællinger om Barn og Dyr (ny, utvidet utgave i 1922 med tittelen Fortællinger om Barn og Dyr), Nygaard, Bergen
 1922: Fortællinger om Barn og Dyr, Nygaard, Bergen

Oversatte utgaver av hennes bøker 
 1894: I Barnaåren (svensk oversettelse av Barnedage)
 1897: Sma' folk and bairn days (engelsk oversettelse og utvidet utgave av Barnedage)

Referanser

Kilder 
 
 

Norske forfattere
Norske barnebokforfattere
Norske oversettere
Personer fra Stavanger kommune